3. ลักษณะการประกอบธุรกิจ

1.  ประวัติความเป็นมา

ธนาคารเกียรตินาคิน จำกัด (มหาชน) (“ธนาคาร”) ได้เริ่มดำเนินธุรกิจธนาคารพาณิชย์เมื่อวันที่
3 ตุลาคม 2548 หลังจากประสบความสำเร็จในการยกระดับจากบริษัทเงินทุนเกียรตินาคิน จำกัด
(มหาชน) (“บง.เกียรตินาคิน”) เป็นธนาคารพาณิชย์เต็มรูปแบบ (Commercial Bank)
โดยมีประวัติความเป็นมาดังนี้

ในปี 2514 นายเกียรติ และนางจรรย์สมร วัธนเวคิน ได้จัดตั้ง
“บริษัทเงินทุนหลักทรัพย์เกียรตินาคิน จำกัด” ด้วยทุนจดทะเบียนเริ่มต้น 10 ล้านบาท
ประกอบธุรกิจเงินทุนและหลักทรัพย์ โดยเป็นบริษัทสมาชิกหมายเลข 19
ของตลาดหลักทรัพย์แห่งประเทศไทยในปี 2525
และเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2531
ก่อนที่จะจดทะเบียนแปรสภาพเป็นบริษัทมหาชนในปี 2536 ซึ่งต่อมาในปี 2542
ได้แยกธุรกิจเงินทุนและธุรกิจหลักทรัพย์ออกจากกัน

บง.เกียรตินาคิน ผ่านประสบการณ์ทั้งช่วงแห่งความรุ่งโรจน์ของธุรกิจการเงิน
ไปจนถึงเผชิญกับวิกฤติเศรษฐกิจครั้งสำคัญของประเทศหลายต่อหลายครั้ง โดยเฉพาะอย่างยิ่ง
วิกฤติเศรษฐกิจปี 2540 ซึ่งส่งผลให้ธุรกิจการเงินและสถาบันการเงิน 57 แห่ง
ถูกระงับกิจการชั่วคราว รวมถึง บง.เกียรตินาคิน อย่างไรก็ดี
ด้วยการดำเนินธุรกิจอย่างระมัดระวังและรอบคอบ ควบคู่กับการสนับสนุนจากพันธมิตรที่เข้มแข็ง อาทิ
ผู้ถือหุ้น ลูกค้า ผู้บริหาร และพนักงาน ที่ทุ่มเททำงานอย่างเต็มที่ ทำให้ บง.เกียรตินาคิน เป็น 1
ใน 2 สถาบันการเงินที่ได้รับอนุมัติจากกระทรวงการคลังให้กลับมาดำเนินกิจการได้อีกครั้งในปี
2541 และสามารถรอดพ้นจากวิกฤตที่เกิดขึ้น และเติบโตขึ้นเป็นลำดับ
จนกระทั่งได้รับอนุญาตให้ยกระดับเป็นธนาคารพาณิชย์เต็มรูปแบบ

ปัจจุบันกลุ่มธนาคารเกียรตินาคิน มีธนาคารเกียรตินาคินเป็นบริษัทแม่ของกลุ่ม
ประกอบธุรกิจธนาคารพาณิชย์ และมีบริษัทย่อย ได้แก่ บริษัทหลักทรัพย์เกียรตินาคิน จำกัด
(“บล.เกียรตินาคิน”) ให้บริการธุรกิจหลักทรัพย์ บริษัทหลักทรัพย์จัดการกองทุนเกียรตินาคิน จำกัด
(“บลจ.เกียรตินาคิน”) ให้บริการธุรกิจจัดการกองทุน และบริษัท สำนักกฎหมายเอราวัณ จำกัด
ให้บริการด้านกฎหมายแก่บริษัทในกลุ่มธนาคาร นอกจากนี้
ธนาคารยังถือหน่วยลงทุนของกองทุนรวมที่จัดตั้งขึ้นเพื่อแก้ไขปัญหาระบบสถาบันการเงิน จำนวน 8
กอง โดยมีโครงสร้างการถือหุ้น ดังนี้

[]

บริษัทลูกที่อยู่ในกลุ่ม Solo Consolidation และ Full Consolidation
ตามหลักเกณฑ์การกำกับแบบรวมกลุ่มของธนาคารแห่งประเทศไทย แบ่งได้ดังนี้

1)  บริษัทลูกที่อยู่ในกลุ่ม Solo Consolidation

-   ไม่มี-

2)  บริษัทลูกที่อยู่ในกลุ่ม Full Consolidation

1.  บล.เกียรตินาคิน (KKS) ดำเนินธุรกิจหลักทรัพย์ ประกอบด้วย
    บริการนายหน้าซื้อขายหลักทรัพย์และค้าหลักทรัพย์ที่มิใช่ตราสารหนี้
    บริการยืมและให้ยืมหลักทรัพย์ ธุรกิจสัญญาซื้อขายล่วงหน้า และงานวิเคราะห์หลักทรัพย์
    มีทุนจดทะเบียน 650 ล้านบาท

2.  บลจ.เกียรตินาคิน (KK-Fund) ประกอบธุรกิจหลักทรัพย์ ประเภทจัดการกองทุนรวม
    การจัดการกองทุนส่วนบุคคล
    และกิจการอื่นตามที่ได้รับอนุญาตจากคณะกรรมการกำกับหลักทรัพย์และตลาดหลักทรัพย์
    ประกอบด้วย กองทุนรวม กองทุนสำรองเลี้ยงชีพ กองทุนรวมอสังหาริมทรัพย์
    และกองทุนส่วนบุคคล ปัจจุบันมีสินทรัพย์ภายใต้การบริหารรวมมากกว่า 20,000 ล้านบาท
    มีทุนจดทะเบียน 300 ล้านบาท

3.  บริษัทสำนักกฎหมายเอราวัณ จำกัด
    ประกอบธุรกิจให้บริการทางด้านกฎหมายแก่บริษัทในกลุ่มธนาคาร รวมถึง กองทุนรวมต่างๆ
    ที่ธนาคารถือหน่วยลงทุนอยู่ ในการดำเนินการด้านการบริหารสิทธิเรียกร้อง
    ตลอดจนการดำเนินการด้านกฎหมายเกี่ยวกับการติดตาม เรียกร้อง บังคับชำระหนี้
    เพื่อให้เป็นไปตามกระบวนการทางกฎหมาย รวมถึง
    การให้บริการปรึกษาในด้านเอกสารสัญญาและข้อกฎหมายต่างๆ มีทุนจดทะเบียน 1 ล้านบาท

    1.  การเปลี่ยนแปลงและพัฒนาการที่สำคัญ

ในปี 2554 ที่ผ่านมา ประเทศไทยประสบกับสถานการณ์น้ำท่วมเป็นวงกว้าง
ส่งผลกระทบโดยตรงต่อพนักงานและลูกค้าของธนาคาร
ซึ่งธนาคารก็ได้มีมาตรการรองรับและช่วยเหลืออย่างต่อเนื่อง
และพนักงานก็ได้ร่วมแรงร่วมใจกันช่วยเหลือเพื่อนพนักงานและลูกค้าที่ประสบภัย
รวมถึงร่วมสนับสนุนระบบธนาคารให้ยังเปิดทำการได้ตลอด อย่างไรก็ตาม
ท่ามกลางวิกฤตและอุปสรรคที่ธนาคารต้องประสบ ธนาคารยังคงมีการพัฒนาอย่างต่อเนื่อง
เห็นได้จากการเปลี่ยนแปลงสำคัญหลายประการที่เกิดขึ้นในปี 2554
ซึ่งจะสร้างความแข็งแกร่งให้กับธุรกิจของธนาคารยิ่งขึ้นไปในอนาคต ได้แก่

1.  การปรับโครงสร้างการจัดการและตำแหน่งผู้บริหารระดับสูง เพื่อรองรับการขยายตัวของธุรกิจ
    โดยได้มีการตั้งคณะกรรมการกำกับการปฏิบัติตามกฎเกณฑ์และกำกับกิจการ
    และคณะกรรมการสินเชื่อรายใหญ่และทรัพย์รอขายขึ้น สำหรับตำแหน่งผู้บริหารระดับสูง
    ได้มีการเปลี่ยนแปลงดังนี้

1) นายสุพล วัธนเวคิน เป็นประธานกรรมการ

2) นายธวัชไชย สุทธิกิจพิศาล เป็นประธานเจ้าหน้าที่บริหารและกรรมการผู้จัดการใหญ่

3) นางสาวฐิตินันท์ วัธนเวคิน เป็นกรรมการธนาคาร

2.  การปรับโครงสร้างองค์กรใหม่ให้สอดรับกับแผนกลยุทธ์และธุรกิจระยะต่อไปของธนาคาร
    โดยการรวมสายสินเชื่อรายย่อย สายผลิตภัณฑ์ธนาคาร ธุรกิจเงินฝากสาขา
    และฝ่ายกิจการสาขา เข้าด้วยกัน
    เพื่อทำให้เกิดความเป็นหนึ่งเดียวในการบริหารจัดการและดำเนินกลยุทธ์ธนาคารรายย่อย
    และมีตั้งสายธนบดีธนกิจ (Wealth Management)
    เพื่อให้บริการตอบสนองความต้องการของกลุ่มลูกค้าบุคคลสินทรัพย์สูง (High Net Worth
    Individual) ซึ่งจะสร้างรายได้ค่าธรรมเนียมให้มากขึ้น นอกจากนี้ ยังได้เพิ่มสายงานใหม่
    คือ สายกลยุทธ์และพัฒนาองค์กร เพื่อทำหน้าที่วางแผนกลยุทธ์ วิเคราะห์เศรษฐกิจ
    พัฒนาระบบงาน และควบคุมคุณภาพการบริการ
    ซึ่งกลุ่มธนาคารเกียรตินาคินให้ความสำคัญเป็นอย่างมาก เพื่อรองรับการแข่งขันในอนาคต

3.  เพื่อส่งเสริมศักยภาพการให้บริการธุรกิจธนบดีธนกิจดังกล่าวข้างต้นให้แข็งแกร่งยิ่งขึ้น
    ธนาคารได้ซื้อหุ้นบริษัทหลักทรัพย์จัดการกองทุนนครหลวงไทย จำกัด
    จากกองทุนบำเหน็จบำนาญข้าราชการ เมื่อวันที่ 12 กรกฎาคม 2554 ในสัดส่วนร้อยละ 60
    และได้ดำเนินการเปลี่ยนชื่อเป็น บริษัทหลักทรัพย์จัดการกองทุนเกียรตินาคิน จำกัด
    เพื่อจะนำไปสู่การประสานความเชี่ยวชาญและการพัฒนาผลิตภัณฑ์และบริการที่ตอบสนองความต้องการกลุ่มลูกค้าบุคคลสินทรัพย์สูงตามกลยุทธ์ของธนาคาร

4.  ธนาคารได้ลงนามในบันทึกข้อตกลงว่าด้วยการร่วมกิจการกับบริษัท ทุนภัทร จำกัด (มหาชน)
    เมื่อวันที่ 9 ธันวาคม 2554 ด้วยการแลกเปลี่ยนหุ้น
    ซึ่งคาดว่ากระบวนการจะเสร็จสิ้นภายในไตรมาส 3 ปี 2555
    ซึ่งหากผู้ถือหุ้นภัทรตอบรับเต็มจำนวนจะทำให้ธนาคารเป็นผู้ถือหุ้นร้อยละ 100 ในบริษัท ทุนภัทร
    จำกัด (มหาชน)
    ซึ่งการร่วมกิจการในครั้งนี้นอกจากจะช่วยเพิ่มขีดความสามารถทางด้านการแข่งขันในธุรกิจธนบดีธนกิจ
    ธุรกิจหลักทรัพย์
    และวานิชธนกิจให้กับกลุ่มธนาคารเกียรตินาคินได้อย่างรวดเร็วและเป็นรูปธรรมแล้ว
    ยังเป็นการเสริมสร้างศักยภาพ
    รวมถึงเพิ่มโอกาสในการขยายขอบเขตการทำธุรกิจไปยังแขนงใหม่ได้ในอนาคต

5.  การจัดทำแผนแม่บทในการพัฒนาระบบเทคโนโลยีสารสนเทศระยะ 5 ปี (IT Master Plan)
    ขึ้น เพื่อสร้างรากฐานที่แข็งแกร่งในการพัฒนาธุรกิจ การพัฒนาคุณภาพการบริการ
    และการพัฒนาระบบบริหารความเสี่ยง ตามที่ปรากฏในกลยุทธ์ระยะยาวของธนาคาร ทั้งนี้
    คณะกรรมการธนาคารได้อนุมัติงบลงทุนมูลค่ารวมกว่า 2,000 ล้านบาท สำหรับการพัฒนาระยะ
    5 ปี
    ซึ่งจะทำให้มาตรฐานระบบเทคโนโลยีสารสนเทศของกลุ่มธนาคารเกียรตินาคินพัฒนาไปสู่ระดับสากล

    1.  การประกอบธุรกิจ

        1.  โครงสร้างกลุ่มธนาคาร

[]

2.  ขอบเขตการประกอบธุรกิจของกลุ่ม แบ่งออกเป็น 4 กลุ่มธุรกิจ ประกอบด้วย

    1.  สินเชื่อรายย่อย (Retail Banking) ดำเนินการโดยธนาคาร
        ให้บริการสินเชื่อเช่าซื้อรถยนต์ ทั้งรถใหม่และรถใช้แล้ว สินเชื่อบุคคล สินเชื่อเคหะ
        สินเชื่อ Micro-SMEs บริการเงินฝากรายย่อย สินเชื่อรถยนต์เพื่อเงินสด
        บริการประกันชีวิต และประกันภัย ให้กับลูกค้ารายย่อยของธนาคาร

    2.  สินเชื่อธุรกิจ (Corporate Lending) ดำเนินการโดยธนาคาร
        เป็นบริการสินเชื่อเพื่อวัตถุประสงค์ด้านการพาณิชย์ให้แก่ลูกค้าบริษัท ห้างหุ้นส่วนจำกัด
        หรือลูกค้าบุคคลที่มีการประกอบธุรกิจตามประเภทที่ธนาคารกำหนด
        รวมถึงให้บริการอื่นๆที่เกี่ยวข้อง เช่น การออกหนังสือค้ำประกัน อาวัล เป็นต้น

  สินเชื่อธุรกิจ ประกอบด้วย สินเชื่อธุรกิจอสังหาริมทรัพย์ และสินเชื่อธุรกิจ SMEs
  ซึ่งธนาคารให้บริการกับ 4 กลุ่มอุตสาหกรรม ได้แก่ สินเชื่อธุรกิจอพาร์ทเม้นท์ สินเชื่อธุรกิจขนส่ง
  สินเชื่อธุรกิจฟลอร์แพลน และสินเชื่อธุรกิจสิ่งพิมพ์และบรรจุภัณฑ์

3.  ธนบดีธนกิจ (Wealth Management) เป็นการประสานงานร่วมกันระหว่าง 3 KK ได้แก่
    ธนาคาร (KK) บล.เกียรตินาคิน (KKS) และบลจ.เกียรตินาคิน (KK-Fund)
    เพื่อให้บริการทางการเงินและการลงทุนแก่ลูกค้า โดยแบ่งธุรกิจออกเป็น 3 ประเภทหลัก ดังนี้

-   ธุรกิจบริหารการเงินส่วนบุคคล (Private Banking) ดำเนินการโดยธนาคาร
    ให้บริการด้านการบริหารจัดการทางการเงิน การให้คำปรึกษาด้านการลงทุน
    รวมถึงการเป็นตัวแทนขายและรับซื้อคืนหน่วยลงทุน
    เพื่อตอบสนองความต้องการแก่กลุ่มลูกค้าบุคคลสินทรัพย์สูง (High Net Worth
    Individual)

-   ธุรกิจหลักทรัพย์ (Securities) ดำเนินการโดยบล.เกียรตินาคิน
    ให้บริการเป็นนายหน้าซื้อขายหลักทรัพย์แก่ลูกค้ารายย่อยและลูกค้าสถาบัน
    โดยให้บริการระบบซื้อขายผ่านเจ้าหน้าที่การตลาดและผ่านเครือข่ายทางอินเทอร์เน็ต
    (Internet Trading Account) ทั้งประเภทบัญชีเงินสดและบัญชีมาร์จิ้น (ระบบ Credit
    Balance) นอกจากนี้ยังให้บริการนายหน้าซื้อขายตราสารอนุพันธ์ผ่านตลาดอนุพันธ์ (TFEX)

-   ธุรกิจจัดการกองทุน (Fund Management) ดำเนินการโดยบลจ.เกียรตินาคิน
    ประกอบธุรกิจจัดการกองทุนสำรองเลี้ยงชีพ กองทุนส่วนบุคคล และกองทุนรวม
    ภายใต้ใบอนุญาตประกอบกิจการจัดการกองทุนรวม
    และใบอนุญาตประกอบธุรกิจจัดการกองทุนส่วนบุคคล ซึ่งออกโดยกระทรวงการคลัง

    1.  บริหารสินทรัพย์ (Special Asset Management)
        ดำเนินการปรับปรุงโครงสร้างหนี้ของลูกหนี้ที่ประมูลมาจากองค์การเพื่อการปฏิรูประบบสถาบันการเงิน
        (ปรส.) และกรมบังคับคดี รวมทั้งให้บริการทรัพย์สินรอการขาย
        ทั้งสำหรับผู้ที่ต้องการที่พักอาศัย หรือเพื่อการลงทุน

  กลุ่มธุรกิจดังกล่าวข้างต้น มีกลุ่มงานสนับสนุน ประกอบด้วย สายเครือข่ายการขายและบริการ
  สายเทคโนโลยีสารสนเทศ สายปฏิบัติการ สายกลยุทธ์และพัฒนาองค์กร
  สายบริหารทรัพยากรบุคคล สายการเงินและงบประมาณ สายกำกับการปฏิบัติตามกฎเกณฑ์
  สายตรวจสอบภายใน สายบริหารความเสี่ยง สำนักสื่อสารองค์กร และสำนักกรรมการ
  ทำหน้าที่สนับสนุนการทำงานด้านต่างๆ รวมถึงการควบคุมและกำกับดูแลกิจการ และมีบริษัท
  สำนักกฎหมายเอราวัณ จำกัด ให้บริการ คำปรึกษา
  คำแนะนำทางด้านวิชาชีพกฎหมายกับบริษัทในกลุ่มธนาคารเท่านั้น

1.  โครงสร้างรายได้ธนาคารและบริษัทย่อย

โครงสร้างรายได้ของธนาคารและบริษัทย่อยตามงบการเงินรวมสำหรับปีสิ้นสุดวันที่ 31 ธันวาคม
มีดังนี้

  ------------------------------------------- ------------- ------- ------- ------- -------- -------
                                              งบการเงินรวม                                    

  (หน่วย : ล้านบาท)                             2552          ร้อยละ   2553    ร้อยละ   2554     ร้อยละ

  รายได้ดอกเบี้ย                                 8,360         122.9   8,767   96.6    11,296   118.5

  เงินให้สินเชื่อ                                  2,112         31.0    2,331   25.7    2,876    30.2

  รายการระหว่างธนาคารและตลาดเงิน                170           2.5     92      1.0     717      7.5

  เช่าซื้อและสัญญาเช่าการเงิน                       4,517         66.4    5,204   57.3    6,565    68.9

  เงินลงทุน                                     367           5.4     471     5.2     398      4.2

  เงินลงทุนในสิทธิเรียกร้อง                         1,195         17.6    670     7.4     740      7.8

  ค่าใช้จ่ายดอกเบี้ย                               3,309         48.6    2,942   32.4    4,821    50.6

  เงินรับฝาก                                    2,234         32.8    1,742   19.2    2,084    21.9

  รายการระหว่างธนาคารและตลาดเงิน                100           1.5     64      0.7     167      1.8

  ตราสารหนี้ที่ออกและเงินกู้ยืม                       705           10.4    830     9.2     2,276    23.9

  ค่าธรรมเนียมในการกู้ยืมเงิน                       0             0.0     14      0.2     7        0.1

  เงินนำส่งสถาบันคุ้มครองเงินฝาก                    270           4.0     291     3.2     287      3.0

  รายได้ดอกเบี้ยสุทธิ                              5,051         74.2    5,826   64.2    6,476    68.0

  รายได้ค่าธรรมเนียมและบริการ                     959           14.1    1,256   13.8    1,573    16.5

  ธุรกิจธนาคารพาณิชย์                             611           9.0     784     8.6     1,071    11.2

  ธุรกิจหลักทรัพย์                                 327           4.8     421     4.6     420      4.4

  ธุรกิจจัดการกองทุน                              -             0.0     -       0.0     30       0.3

  อื่นๆ                                         21            0.3     51      0.6     52       0.5

  ค่าใช้จ่ายค่าธรรมเนียมและบริการ                   104           1.5     104     1.1     154      1.6

  รายได้ค่าธรรมเนียมและบริการสุทธิ                  855           12.6    1,152   12.7    1,419    14.9

  กำไร (ขาดทุน)                                62            0.9     109     1.2     -12      -0.1
  สุทธิจากธุรกรรมเพื่อค้าและปริวรรตเงินตราต่างประเทศ                                                  

  กำไรสุทธิจากเงินลงทุน                           -4            -0.1    258     2.8     180      1.9

  กำไรจากการขายทรัพย์สินรอการขาย                 692           10.2    1,483   16.3    1,245    13.1

  รายได้จากเงินปันผล                             16            0.2     65      0.7     55       0.6

  รายได้จากการดำเนินงานอื่นๆ                      134           2.0     182     2.0     167      1.8

  รวมรายได้จากการดำเนินงาน                      6,805         100.0   9,075   100.0   9,530    100.0
  ------------------------------------------- ------------- ------- ------- ------- -------- -------

2.  กลยุทธ์ขององค์กร

ในปี 2554 ธนาคารได้ปรับวิสัยทัศน์ (Vision) พันธกิจ (Mission) และค่านิยม (Value)
ให้มีความชัดเจน
และสอดคล้องกับการพัฒนาองค์กรตามกลยุทธ์ระยะยาวที่ได้รับอนุมัติจากคณะกรรมการธนาคาร ดังนี้

วิสัยทัศน์ : ธนาคารเพื่อความสำเร็จของลูกค้า และประโยชน์ที่ยั่งยืนต่อสังคม

พันธกิจ : 1. ให้บริการอย่างเชี่ยวชาญและครบครัน
พร้อมส่งเสริมศักยภาพของลูกค้าเพื่อความสำเร็จที่ยั่งยืน

2. ดำเนินการด้วยหลักบรรษัทภิบาล โดยคำนึงถึงผลที่ผู้ถือหุ้น พนักงาน และสังคมจะได้รับ

ค่านิยม : ใส่ใจ (Passionate) ไว้ใจได้ (Accountable)

- มีความเชี่ยวชาญ (Expertise) - สร้างความเชื่อถือ (Trustworthiness)

- มุ่งมั่นความสำเร็จ (Result Orientation) - มีใจเป็นเจ้าของธุรกิจ
(Entrepreneurship)

- ฝักใฝ่พัฒนา (Self Motivation) - ยึดมั่นคุณธรรม (Integrity)

- มีความรับผิดชอบ (Accountability)

กลยุทธ์ระยะยาวของกลุ่มธนาคารเกียรตินาคิน ประกอบด้วย Strategic Theme ที่มุ่งเน้น 5 ด้าน
คือ

1.  ธนาคารที่มุ่งเน้นลูกค้ารายย่อย (Specialized Retail Bank)

2.  ธนาคารที่เชี่ยวชาญในธุรกิจเฉพาะด้าน (Niche Bank)

3.  พันธมิตรทางธุรกิจ (Business Alliance)

4.  กระบวนการทำงานเป็นเลิศ (Operational Excellence)

5.  บุคลากรเป็นเลิศ (People Excellence)

กลุ่มธนาคารเกียรตินาคิน ได้นำเครื่องมือ Balanced Scorecard
มาใช้ในการบริหารจัดการเชิงกลยุทธ์ มีการจัดทำแผนที่กลยุทธ์ (Strategy Map) ในระดับองค์กร
และระดับสายงาน เพื่อสร้างความสอดคล้อง (Alignment) และสมดุล(Balance)
ของเป้าหมายในทุกระดับ อันจะนำไปสู่การขับเคลื่อนองค์กรสู่วิสัยทัศน์
โดยสามารถสรุปสาระสำคัญของแผนที่กลยุทธ์ระดับองค์กร (Corporate Strategy Map) ได้ดังนี้

มุมมองด้านสมรรถภาพขององค์กร (Organizational Capacity Perspective)

กลุ่มธนาคารเกียรตินาคินมุ่งเน้นการสร้างภาวะผู้นำของหัวหน้างาน
การผลักดันค่านิยมของค์กรร่วมกัน สร้างวัฒนธรรมการทำงานของกลุ่มงานสนับสนุนในเชิงรุก
(Business Enabler) สร้างความเชี่ยวชาญธุรกิจของพนักงาน เป็นองค์กรแห่งการเรียนรู้
และผูกรวมฐานข้อมูลของธุรกิจบูรณาการเป็นหนึ่งเดียวกัน
ทั้งหมดนี้เพื่อสร้างรากฐานที่มั่นคงในการพัฒนาธุรกิจต่อไปในระยะยาว

มุมมองด้านกระบวนการทำงานภายใน (Internal Business Process Perspective)

มุ่งเน้นการประสานธุรกิจร่วมกับพันธมิตร การบริหารความเสี่ยงทั่วทั้งองค์กร (Enterprise Risk
Management) การนำระบบวงจรบริหารคุณภาพ (Total Quality Management)
มาใช้ในการทำงาน
และสร้างกระบวนการทำงานอัตโนมัติตั้งแต่จุดสัมผัสกับลูกค้าจนจบกระบวนการภายใน
(End-to-end) เพื่อควบคุมข้อผิดพลาดและสร้างความพึงพอใจสูงสุด
รวมถึงการพัฒนางานวิเคราะห์วิจัย
และงานพัฒนาผลิตภัณฑ์และกระบวนการให้ตอบสนองความต้องการของลูกค้าอย่างแท้จริง

มุมมองด้านลูกค้า (Customer Perspective)

สร้างความผูกพันของลูกค้า โดยการเสนอคุณค่าจากการให้บริการแก่กลุ่มลูกค้ารายย่อย
ในแง่ความคุ้มค่าสูงสุดในด้านราคาและคุณภาพ (Best Total Cost)
ในขณะที่เสนอคุณค่าแก่กลุ่มลูกค้าสินเชื่อธุรกิจและกลุ่มลูกค้าบุคคลสินทรัพย์สูงในด้านการให้คำตอบทางการเงินที่ครบถ้วน
(Complete Customer Solution) รวมถึงการพัฒนาภาพลักษณ์ตาม Brand Model
ของกลุ่มธนาคารเกียรตินาคิน และการทำธุรกิจอย่างรับผิดชอบต่อสังคม

มุมมองด้านการเงิน (Financial Perspective)

มุ่งเน้นเป้าหมายการเติบโตของสินเชื่อ การเพิ่มสัดส่วนรายได้ค่าธรรมเนียม
ควบคุมส่วนต่างรายได้ดอกเบี้ยรับ-จ่ายและส่วนสูญเสียจากการให้สินเชื่อให้อยู่ในระดับที่เหมาะสม
ซึ่งทั้งหมดนี้จะนำไปสู่ผลตอบแทนของผู้ถือหุ้นตามเป้าหมายที่กำหนดไว้